Onkutlwile: Ruri. Nebukadenesare o ile a latlhegelwa ke tlhaloganyo ka nakwana, ka jalo puso ya gagwe e ne ya emisiwa. Mme fa boporofeti bo diragadiwa la bobedi, puso ya Modimo e ne e tla emisiwa go se kae ka metlha e supa. Jaaka re bone, metlha e supa e simolotse fa Jerusalema e senngwa ka 607 B.C.E. Go tloga ka nako eo, go ne go se na dikgosi dipe mo lefatsheng tse di neng di emela Jehofa Modimo ka go busa batho ba gagwe. Le fa go ntse jalo, kwa bokhutlong jwa metlha e supa, Modimo o ne a tla tlhoma Mmusi yo mongwe yo o neng a tla busa batho ba gagwe—mongwe yo o kwa legodimong. Ka mafoko a mangwe, go khutla ga metlha e supa go ne go tla tshwaya go simologa ga go busa ga Bogosi jwa Modimo jwa kwa legodimong. Go fitlha jaanong re setse re tlotlile ka gore metlha e supa e simologile leng. Jaanong fa re ka itse gore metlha e supa e tsere lobaka lo lo kae, re tla kgona go itse gore Bogosi jwa Modimo bo simolotse leng go busa. A re mmogo?